มงคลกิตติ์ สุขสินธารานนท์

มงคลกิตติ์ สุขสินธารานนท์ (เกิด 25 กันยายน พ.ศ. 2524) ชื่อเล่น เต้ เป็นนักการเมืองชาวไทย ที่ปรึกษาหัวหน้าพรรคประชาธิปัตย์ (ดร.เฉลิมชัย ศรีอ่อน) อดีตหัวหน้าพรรคไทยศรีวิไลย์ อดีตสมาชิกสภาผู้แทนราษฎร แบบบัญชีรายชื่อ อดีตอาจารย์โรงเรียนจิตรลดา อดีตเลขาธิการคณะกรรมการภาคีเครือข่ายต่อต้านการทุจริตคอร์รัปชั่นแห่งชาติ
ประวัติ.
มงคลกิตติ์ เดิมชื่อ ธนะ สุขสินธารานนท์ หรือ ธนะ แซ่มุ่ย เกิดเมื่อวันที่ 25 กันยายน พ.ศ. 2524 ที่โรงพยาบาลพุทธชินราช อำเภอเมืองพิษณุโลก จังหวัดพิษณุโลก เป็นบุตรนายธนกร ศรีบุญมาก (ถึงแก่กรรม) นางรัตนวรรณ แซ่สั่ว มีศักดิ์เป็นหลานของศาสตราจารย์เกริกเกียรติ พิพัฒนเสรีธรรม ด้านครอบครัวเคยสมรสมาแล้ว 2 คน คือ
การศึกษา.
มงคลกิตติ์ จบการศึกษาระดับประถมวัย อนุบาล 1-2 จากโรงเรียนไทยกล้าวิทยา อนุบาล 3 โรงเรียนบ้านพลายชุมพล ระดับประถมศึกษา โรงเรียนวัดศรีวิสุทธาราม มัธยมศึกษาตอนต้น โรงเรียนพิษณุโลกพิทยาคม ระดับการศึกษา ประกาศนียบัตรวิชาชีพ (ปวช.) สาขาเตรียมวิศวกรรมไฟฟ้าและอิเล็กทรอนิกส์ จากสถาบันเทคโนโลยีพระจอมเกล้าพระนครเหนือ ระดับอุดมศึกษา คณะวิศวกรรมศาสตรบัณฑิต ภาควิชาวิศวกรรมไฟฟ้า สาขา วิศวกรรมไฟฟ้ากำลัง จากมหาวิทยาลัยเทคโนโลยีพระจอมเกล้าพระนครเหนือ รัฐศาสตรมหาบัณฑิต (การเมืองการปกครอง) MPE-18 จากมหาวิทยาลัยธรรมศาสตร์ และ รัฐประศาสนศาสตรดุษฎีบัณฑิตจากมหาวิทยาลัยชินวัตร (สอบประมวลความรู้ และ สอบ 3 บท ผ่าน)
บทบาททางการเมือง.
มงคลกิตติ์ เข้าสู่สนามการเมืองด้วยการลงสมัครสมาชิกสภาผู้แทนราษฎรกรุงเทพมหานคร ปี 2550 ในสังกัดพรรคประชาราช แต่ไม่ได้รับเลือกตั้งโดยได้เพียง 1,357 คะแนน ต่อมา หลังการยึดอำนาจ 22 พ.ค. 2557 โดย พล.อ.ประยุทธ์ จันทร์โอชา ผบ.ทบ.ในขณะนั้น เมื่อ 6 ต.ค. 2557 คณะรักษาควาสงบแห่งชาติ (คสช) ได้มีการแต่งตั้ง สมาชิกสภาปฏิรูปแห่งชาติ จำนวน 250 คน มงคลกิตติ์ เข้ามาเป็น ผู้ชำนาญการประจำสมาชิกสภาปฏิรูปแห่งชาติ (พ.อ.ธนศักดิ์ มิตรภานนท์ ผบ.ร.6) 1 พ.ย. 2557-6 ก.ย. 2558 ต่อมา 13 ต.ค. 2558 คณะรักษาความสงบแห่งชาติ (คสช) ได้แต่งตั้ง สมาชิกสภาขับเคลื่อนการปฏิรูปประเทศ (สปท) จำนวน 200 คน มงคลกิตติ์ เข้ามาเป็น ผู้ชำนาญการประจำสมาชิกสภาขับเคลื่อนการปฏิรูปประเทศ (พ.อ.ธนศักดิ์ มิตรภานนท์ รอง ผบ.มทบ.22) ปี 13 ต.ค. 2558 - 3 ส.ค. 2560 ต่อมา พ.ศ. 2561 มงคลกิตติ์ เข้ามาเป็นหัวหน้าพรรคไทยศรีวิไลย์ และได้ลงสมัครสมาชิกสภาผู้แทนราษฎรแบบบัญชีรายชื่อในนามของพรรคไทยศรีวิไลย์ ปี 2562 และ ได้รับการเลือกตั้งด้วยคะแนนเสียง 60,354 คะแนน ช่วงต้นรัฐบาล ฐานะ ฝ่ายรัฐบาล-ฝ่ายค้านอิสระ ปี 2562-2563 ต่อมาช่วงปลายปี 2563-2566 มาอยู่ในฐานะ ฝ่ายค้าน และ โฆษก และกรรมาธิการการทหาร สภาผู้แทนราษฏร ชุดที่ 25 ปี 2562-2566 
ในการเลือกตั้งเมื่อปี พ.ศ. 2566 มงคลกิตต์ในฐานะหัวหน้าพรรคไทยศรีวิไลย์ได้นำพาพรรคลงเลือกตั้งอีกครั้ง คราวนี้พรรคไทยศรีวิไลย์ไม่ได้รับเลือกตั้ง
ปลายเดือน 25 เมษายน พ.ศ. 2567 มงคลกิตต์ได้เข้าสมัครเป็นสมาชิกพรรคประชาธิปัตย์ และในวันที่ 23 พฤษภาคม พ.ศ. 2567 ได้รับแต่งตั้งจากเฉลิมชัย ศรีอ่อน ให้เป็นที่ปรึกษาหัวหน้าพรรคประชาธิปัตย์
กระแสวิพากษ์วิจารณ์.
มงคลกิตติ์พานักเรียนและผู้ปกครองกว่า 30 คนเข้ามารายงานตัว และให้สัมภาษณ์สื่อมวลชนเกี่ยวกับความไม่มั่นใจในศักยภาพของครูโรงเรียนบดินทรเดชา จนทำให้มีครูโต้ตอบ และขอให้เลิกยุ่งเกี่ยวกับโรงเรียนอีก พร้อมระบุว่าเขา ไม่มีความเกี่ยวข้องและยังทำให้โรงเรียนเสียชื่อเสียงมาอย่างต่อเนื่อง การปะทะคารมเกิดขึ้นหลายครั้ง ผสมด้วยเสียงโห่ไล่ของครูและนักเรียนที่ทนไม่ได้กับพฤติกรรมที่ไม่เหมาะสม
มงคลกิตติ์ถูกพูดถึงกรณีที่พรรคเพื่อไทยเสนอการตัดงบประมาณกองทัพด้วยถ้อยคำรุนแรงว่า "จะตบปาก" และไล่ให้ไปเป็นทหารที่ 3 จังหวัดชายแดนภาคใต้ ซึ่งชัชชาติ สิทธิพันธุ์ ได้ให้ความเห็นว่า นโยบายตัดงบประมาณของกองทัพ เป็นแนวทางของทุกกระทรวง และคุณหญิงสุดารัตน์ เกยุราพันธฺ์ ได้ให้ความเห็นว่า "ไม่ให้ราคากับคนเหล่านี้ แค่ชื่อยังไม่รู้จัก"
วันที่ 21 พฤษภาคม พ.ศ. 2562 มงคลกิตติ์ขอขมาต่อผู้บริหารมหาวิทยาลัยเทคโนโลยีพระจอมเกล้าพระนครเหนือ กรณีเคยกล่าวล่วงเกิน ก่อนหน้านี้ศิษย์เก่าและศิษย์ปัจจุบันพระจอมเกล้าพระนครเหนือ ได้เตรียมล่ารายชื่อถอดถอนมงคลกิตติ์ออกจากการเป็นสมาชิกสภาผู้แทนราษฎร
ต่อมา มงคลกิตติ์ ได้ให้สัมภาษณ์กับผู้สื่อข่าวและแสดงความเห็นต่อกรณีของ พรรณิการ์ วานิช อดีตสมาชิกสภาผู้แทนราษฎร พรรคอนาคตใหม่ และ ปารีณา ไกรคุปต์ สมาชิกสภาผู้แทนราษฎร จังหวัดราชบุรี พรรคพลังประชารัฐ ซึ่งเป็นกระแสวิพากษ์วิจารณ์ในเวลาต่อมา โดยมงคลกิตติ์ได้กล่าวว่า 
"ในฐานะเด็กผู้ชายคนหนึ่ง ไม่ใช่ผู้แทนราษฎร ไม่เช่นนั้นอาจจะโดนสอบเรื่องจริยธรรม สมัยเป็นเด็กก็ชอบดูผู้หญิงสวย ๆ ตบกันก็จะยืนดู แต่จะไม่ห้าม เพราะรู้สึกสนุกดี"ถ้าให้เปรียบเทียบกัน ผมว่าคุณปารีณาสวยกว่าเยอะ ขนาดอายุ 40 กว่า มีลูกหนึ่ง ยังดูแลตัวเองดีขนาดนี้ ในขณะที่คุณพรรณิการ์ อายุน้อยกว่า ยังดูดีสู้ไม่ได้เลย อาจจะสดกว่า แต่คุณปารีณาสวยกว่าแน่นอน เอาจริง ๆ ผมอยากจะเห็นเขาตบกันในสภาฯ แล้วจะไม่ห้าม เพราะถ้าเราไปห้าม ทั้งสองฝ่ายอารมณ์ยังไม่สุด ให้เขาตบกันให้เรียบร้อย ถ้าเหนื่อยเขาก็หยุดเอง สุดท้ายเขาอาจจะมารักกันก็ได้"
วันที่ 15 ธันวาคม พ.ศ. 2564 มงคลกิตติ์ได้ลาประชุมสภาผู้แทนราษฏรและเชิญชวนนักเรียนช่าง ไปดูภาพยนตร์เรื่อง 4 KINGS อาชีวะ ยุค 90 ที่โรงภาพยนตร์เอสพลานาด สาขาแคราย ฟรีจำนวน 100 ที่นั่ง โดยมีเงื่อนไขว่าต้องใส่เสื้อช๊อป กางเกงยีนส์ และรองเท้าคอนเวิร์ส ในการเข้าชมภาพยนตร์เรื่องดังกล่าว
โดยมงคลกิตตฺ์ได้ชี้แจงเหตุผลในการลาการประชุมสภาผู้แทนราษฎรว่าเป็น "ภารกิจกับประชาชน พานักศึกษาไปดูหนัง 4 kings เวลา 14.00-19.00 น." พร้อมทั้งได้ระบุข้อความผ่านเฟสบุ๊คส่วนตัวว่า "ผมทำตามระเบียบสภาแล้วนะครับ พี่ศรีสุวรรณ กับสิระ หลักสี่ อย่าไปร้องผมผิดจริยธรรมอีกนะครับ ว่างมาดูด้วยกัน แต่อย่าลืมใส่ช๊อปมานะ กติกา ปล:ผมมันเด็กช่าง มีลิมิตความอดทน”
เมื่อช่วงกุมภาพันธ์ 2565 ดาราสาว แตงโม - ภัทรธิดา พัชรวีระพงษ์ พลัดตกน้ำที่เจ้าพระยาบริเวณสะพานพระราม 7 มงคลกิตต์ได้เข้ามามีส่วนโดยยื่นหลักฐานทางคดีแก่เจ้าหน้าที่ แต่สังคมก็มีข้อกังขาว่าเป็นหลักฐานที่ไม่มีน้ำหนักและเพียงด้านเดียวเท่านั้น อาทิ การพบคลิปวิดิโอที่บ่งชี้ว่าดาราสาวกำลังตะเกียกตะกายในน่านน้ำ แต่มีพยานบุคคลคือนายวินิต ตรีปัญญาที่เป็นคนหาปลายืนกรานว่าคือขอนไม้ ภายหลังมงคลกิตต์ได้ขอโทษนายวินิตและทั้งคู่ถอนคดีหมิ่นประมาทแล้ว รวมไปถึงกรณีผ้าคลุมเอวสีขาวของดาราสาวในวันเกิดเหตุ โดยอ้างว่าอยู่กับบังแจ็ค โดยมีบุคคลนำมามอบให้ที่สหรัฐฯ ภายหลัง กรรชัย กำเนิดพลอย พิธีกรชื่อดังเผยในรายการเที่ยงวันทันเหตุการณ์ว่าได้รับสายจากเลขารัฐมนตรีว่าการกระทรวงยุติธรรมในรายการระบุว่าตัวเชือกคลุมดังกล่าวยังอยู่กับร่างดาราสาว